Юлска вечер
Юлска вечер на молитва ме в полето спря.
Златни класове се диплят чак до сините недра
на планинската верига, де Мургаш в дрезгавини,
като жертвеник вий стълпи дим към висини.
Над полето сенки падат, сливат се в една...
Слушам аз на хълма спряна в свята тишина,
зрелий шум на класовете – жертвений обет.
Полский лъх с набожен трепет милва ме с привет.
И през сенките вечерни, в моето сърце
като че ли се усмихна Божето лице.

Стихотворения на Мара Белчева